b"\n_START_ARTICLE_\nLenny Castro\n_START_SECTION_\nZgodnje \xc5\xbeivljenje\n_START_PARAGRAPH_\nCastro je tolkalist portori\xc5\xa1kih korenin. Rodil se je v New Yorku, kjer je tudi odra\xc5\xa1\xc4\x8dal. Njegov o\xc4\x8de, Hector Castro je igral klaviature in je svojemu sinu podaril prvi par kong, ko je bil Lenny star pet let. Lenny je skupaj s kongami igral \xc5\xa1e bonge, s katerimi je igral na ulici. V nasprotju s svojimi\xc2\xa0\xc2\xbblatino brati\xc2\xab\xc2\xa0je Castro igral poleg latino glasbe \xc5\xa1e jazz, rock, klasiko in glasbo, kjer je lahko zraven igral tolkala. Castro trdi, da ni na\xc4\x8drtoval postati studijski glasbenik, da je \xc5\xbeelel le izvajati glasbo, pa \xc4\x8de je to pomenilo na snemanjih ali v \xc5\xbeivo._NEWLINE_Castro je kasneje za\xc4\x8del slu\xc5\xbeiti denar z razli\xc4\x8dnimi nastopi v New Yorku, kar je poimenoval\xc2\xa0\xc2\xbbigri\xc5\xa1\xc4\x8de\xc2\xab. V tem \xc4\x8dasu je bil star okoli 14 ali 15 let. Tako je nastopal do leta 1974, ko je zaklju\xc4\x8dil \xc5\xa1olanje na srednji \xc5\xa1oli._NEWLINE_Po koncu srednje \xc5\xa1ole je Castro od\xc5\xa1el na kolid\xc5\xbe Mannes, kjer mu je s \xc5\xa1tipendijo pomagal njegov nekdanji srednje\xc5\xa1olski u\xc4\x8ditelj. Kmalu pa se je \xc5\xa1tudija naveli\xc4\x8dal in se je izpisal. Slu\xc5\xbebo je na\xc5\xa1el v znani prodajalni bobnov v New Yorku, kjer je delal 3 ali 4 mesece.\n_START_SECTION_\nUspeh\n_START_PARAGRAPH_\nPreko trgovine je Castro spoznal Melisso Manchester, ki je v tem \xc4\x8dasu izdala hit skladbo\xc2\xa0\xc2\xbbMidnight Blue\xc2\xab. Potem, ko je Castro igral na nekaterih njenih turnejah, se je Melissa preselila v Los Angeles. Castro, ki je bil v tem \xc4\x8dasu star 19 let ni hotel izgubiti tak\xc5\xa1ne slu\xc5\xbebe, zato je Melissi sledil v Los Angeles. Njen producent je Castra predstavil producentu Richardu Perryju. Perry je Castru uredil igranje z Diano Ross, kjer je spoznal Jeffa Porcara. Porcaro je nato Castru uredil sodelovanje z Bozom Scaggsom, ki je pred tem izdal album Silk Degrees. Scaggs je koncertiral po vsem svetu s Castrom kot tolkalistom. Po turneji je Castro za\xc4\x8del nastopati s skupino Toto. Prav turneja s Scaggsom pa je bila za Castra klju\xc4\x8dna, da je uspe\xc5\xa1no za\xc4\x8del svojo kariero v Los Angelesu.\n_START_SECTION_\nSodelovanja\n_START_PARAGRAPH_\nKer je Castro samostojen tolkalist, ga mnogi izvajalci najamejo za snemanje. Castro je dejal, da u\xc5\xbeiva v svoji svobodi ter da je hvale\xc5\xbeen \xc4\x8dlanom skupine Toto, da mu niso povabili stalnega \xc4\x8dlanstva v skupini. Castro je v svoji karieri sodeloval z izvajalci kot so Adele, Simply Red, The Rolling Stones, Elton John, Al Jarreau, George Benson, Regina Belle, Eric Clapton, Boz Scaggs, Toto, Alien Ant Farm, Steely Dan, Christopher Cross, The Mars Volta, Dolly Parton, Diana Ross, Stevie Wonder, David Sanborn, Avenged Sevenfold, Little Feat, Tom Petty, Susanna Hoffs, Boney James, The (International) Noise Conspiracy, Peter White, Joe Sample, Kenny Loggins, Young Knives, Rickie Lee Jones, Caifanes, Dan Fogelberg, The Crusaders, The Bee Gees, Barbra Streisand, Karizma, Quincy Jones, John Mayer, Randy Newman, Dave Koz, Olivia Newton-John, Red Hot Chili Peppers, Eric Burdon, Oasis, Wayne Shorter, Pat Benatar, Dwight Yoakam, Maroon 5, Lisa Marie Presley, Noel Gallagher's High Flying Birds, Mick Hucknall, Booker T. Jones, The All-American Rejects, Joe Bonamassa in Slash kot tudi z mnogimi japonskimi, italijanskimi, angle\xc5\xa1kimi, nem\xc5\xa1kimi in ostalimi izvajalci._NEWLINE_Castro je snemal s skupino Fleetwood Mac in z njo koncertiral na turneji\xc2\xa0\xc2\xbbThe Dance\xc2\xab\xc2\xa0leta 1997. Castro je prav tako bil del zasedbe skupine Fleetwood Mac, ki je 6. januarja 2001 presenetila nekdanjega ameri\xc5\xa1kega predsednika Billa Clintona. Castro je leta 2007 in 2011 koncertiral s Stevie Nicks na njeni turneji\xc2\xa0\xc2\xbbIn Your Dreams\xc2\xab, leta 2011 in 2012 pa je od\xc5\xa1el na turnejo s skupino Noel Gallagher's High Flying Birds.\n_START_SECTION_\nDru\xc5\xbeina\n_START_PARAGRAPH_\nNa svoji prvi turneji z Bozom Scaggsom je Castro spoznal pevko Paulette Brown. Kasneje sta se poro\xc4\x8dila in imata dva otroka. Njun sin Tyler je bobnar, njuna h\xc4\x8di Christina pa poje in je navdu\xc5\xa1ena nad kulinariko. Paulette je leta 1998 umrla zaradi plju\xc4\x8dnega raka po triletni bolezni. Castro se je nato ponovno poro\xc4\x8dil, tokrat s Chie Crakamuro iz Osake, z Japonske. Spoznala sta se med turnejo po Japonskem, kjer je Castro igral z zasedbo Joe Sample trio.\n_START_SECTION_\nOprema\n_START_PARAGRAPH_\nCastro uporablja Latin percussion, \xc4\x8dinele in gonge Paiste, opne Remo, udarjalke Vic Firth in Gibraltar Hardware."